NÕUKOGU DIREKTIIV 97/26/EÜ,

2. juuni 1997,

millega muudetakse direktiivi 91/439/EMÜ juhilubade kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artiklit 75,

võttes arvesse komisjoni ettepanekut,1

võttes arvesse majandus- ja sotsiaalkomitee arvamust,2

tegutsedes asutamislepingu artiklis 189c sätestatud korras3

ning arvestades, et:

1) nõukogu 29. juuli 1991. aasta direktiiv 91/439/EMÜ juhilubade kohta4 sätestab, et siseriiklikud juhiload kehtestatakse vastavalt nimetatud direktiivi I või Ia isas kirjeldatud ühenduse mudelile ning et neile on märgitud tingimused, mille alusel juhil on lubatud sõidukit juhtida;

2) nimetatud I ja Ia lisa näevad ette, et täiendav informatsioon ja kitsendused esitatakse koodina;

3) direktiiviga 91/439/EMÜ reguleeritud väljaandmistingimuste suhtes kohaldatavad koodid ja allkoodid kehtivad ühenduse kõikides osades;

4) vastavalt subsidiaarsuspõhimõttele on vaja ühenduse meedet, et juhiload oleksid mõistetavad ja vastastikku tunnustatavad ning et hõlbustada isikute vaba liikumist, vältides praktilisi probleeme, mida tooks autojuhtidele, autoveo-ettevõtjatele, haldusasutustele ja inspektoritele kaasa see, kui liikmesriigid kasutaksid erinevaid koode;

5) tuleks ette näha lihtsustatud menetlus I ja Ia lisas loetletud ühenduse harmoneeritud koodide tehniliste aspektide kohandamiseks ning direktiivi 91/439/EMÜ II ja III lisa kohandamiseks;

6) selguse ning kooskõla huvides nõukogu 30. juuni 1992. aasta direktiiviga, mis käsitleb kahe- ja kolmerattaliste mootorsõidukite tüübikinnitust,5 tuleks kasutada käesoleva muudatusega pakutavat võimalust, et ühtlustada mõiste "mootorratas" valmistajakiiruse seisukohalt,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/439/EMÜ muudetakse järgmiselt.

1. Artikli 3 lõike 3:

a) teises taandes asendatakse "50 km/h" sõnadega "45 km/h";

b) kolmas taane asendatakse järgmisega:

"- mootorratas - külghaagisega või külghaagiseta kaherattaline mootorsõiduk, mille sisepõlemismootori töömaht on üle 50 cm3 ja/või valmistajakiirus on üle 45 km/h."

2. Lisatakse järgmised artiklid:

"Artikkel 7a

1. I ja Ia lisas sätestatud ühenduse harmoneeritud koodide alajaotis määratakse kindlaks artiklis 7b sätestatud korras, võttes eriti arvesse koode 04, 05, 44 ja 55.

Seda korda järgitakse ka otsustamisel, kas ühenduse harmoneeritud koodi teatavate alajaotiste kasutamine tuleks vajaduse korral muuta kohustuslikuks.

2. Vajalikud muudatused I ja Ia lisa harmoneeritud koode käsitlevate osade ning II ja III lisa kohandamiseks teaduse ja tehnika arenguga võetakse vastu artiklis 7b ette nähtud korras.

Artikkel 7b

1. Komisjoni abistab juhilubade komitee, edaspidi "komitee", mis koosneb liikmesriikide esindajatest ja mida juhatab komisjoni esindaja.

2. Komisjoni esindaja esitab komiteele võetavate meetmete eelnõu. Tähtaja jooksul, mille vastavalt küsimuse kiireloomulisusele võib määrata eesistuja, esitab komitee eelnõu kohta oma arvamuse. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta.

3. a) Kui kavandatavad meetmed on komitee arvamusega kooskõlas, võtab komisjon need vastu.

b) Kui kavandatavad meetmed ei ole komitee arvamusega kooskõlas või kui komitee ei esita oma arvamust, esitab komisjon võetavate meetmete kohta viivitamata ettepaneku nõukogule. Nõukogu teeb otsuse kvalifitseeritud häälteenamusega.

Kui nõukogu ei ole kolme kuu jooksul alates ettepaneku saamisest otsust teinud, võtab komisjon ettepandud meetmed vastu."

3. I lisa punktis 2 asendatakse juhiloa 4. leheküljel ning Ia lisa punktis 2 juhiloa tagaküljel alapunkti a jaotise 12 esimene taane järgmisega:

"- koodid 01-99: ühenduse harmoneeritud koodid

01 Nägemist korrigeerivad vahendid

02 Kuuldeaparaat/suhtlemise abivahend

03 Protees/ortoos

04 Kehtiva arstitõendi olemasolul

05 Juhtimispiirangud meditsiinilistel põhjustel

10 Ümberseadistatud käigukast

15 Ümberseadistatud sidur

20 Ümberseadistatud piduriseadmed

25 Ümberseadistatud akseleraatorsüsteem

30 Ümberseadistatud ühitatud piduri- ja akseleraatorseadmed

35 Ümberseadistatud juhtimisseade

40 Ümberseadistatud juhtimisseadmed

42 Ümberseadistatud tahavaatepeegel (-peeglid)

43 Ümberseadistatud juhiiste

44 Mootorratta ümberseadistused

45 Üksnes külgkorviga mootorratas

50 Üksnes konkreetne sõiduk/VIN-kood

51 Üksnes konkreetne sõiduk/registreerimisnumber

55 Sõiduki ühitatud ümberseadistused

70 Vahetatud juhiluba nr .. Väljaandja .(kolmanda riigi puhul UN/ECE tähis)

71 Juhiloa nr . duplikaat(kolmanda riigi puhul UN/ECE tähis)

72 Üksnes A kategooria sõidukitele, mille mootori suurim töömaht on 125 cm3 ja suurim lubatud võimsus 11 kW (A1)

73 Üksnes kolme- või neljarattalistele B kategooria mootorsõidukitele (B1)

74 Üksnes C kategooria sõidukitele, mille lubatud täismass on kuni 7 500 kg (C1)

75 Üksnes D kategooria sõidukitele, millel on peale juhiistme kuni 16 istekohta (D1)

76 Üksnes C kategooria sõidukitele, mille lubatud täismass on kuni 7 500 kg (C1), koos haagisega, mille lubatud täismass on üle 750 kg, tingimusel, et niiviisi moodustuva autorongi täismass ei ületa 12 000 kg ning et haagise lubatud täismass ei ületa vedukauto tühimassi (C1 + E)

77 Üksnes D kategooria sõidukitele, millel on peale juhiistme kuni 16 istekohta (D1), koos haagisega, mille lubatud täismass on üle 750 kg, tingimusel, et: a) niiviisi moodustuva autorongi täismass ei ületa 12 000 kg ning haagise lubatud täismass ei ületa vedukauto tühimassi, ning b) haagist ei kasutata reisijate veoks (D1 + E)

78 Üksnes automaatkäiguvahetusega sõidukitele (II lisa punkti 8.1.1 teine lõik)

79 (...) Üksnes sõidukitele, mis direktiivi artikli 10 lõike 1 kohaldamisel vastavad sulgudes toodud näitajatele."

Artikkel 2

1. Liikmesriigid jõustavad käesoleva direktiivi järgimiseks vajalikud õigus- ja haldusnormid pärast komisjoniga konsulteerimist 1. jaanuariks 1998. Liikmesriigid teatavad sellest viivitamata komisjonile.

Kui liikmesriigid need meetmed võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Viitamise viisi näeb ette liikmesriik.

2. Liikmesriigid edastavad komisjonile käesoleva direktiiviga reguleeritavas valdkonnas vastuvõetud põhiliste siseriiklike õigusnormide teksti.

Artikkel 3

Käesolev määrus jõustub järgmisel päeval pärast selle avaldamist Euroopa Ühenduste Teatajas.

Artikkel 4

Käesolev direktiiv on adresseeritud liikmesriikidele.

Luxembourg, 2. juuni 1997

Nõukogu nimel

eesistuja

H. VAN MIERLO

1 EÜT C 110, 16.4.1996, lk 7 ja EÜT C 31, 31.1.1997, lk 3.

2 EÜT C 204, 15.7.1996, lk 20.

3 Euroopa Parlamendi 5. septembri 1996. aasta arvamus (EÜT C 277, 23.9.1996, lk 15), nõukogu 20. detsembri 1996. aasta ühine seisukoht (EÜT C 69, 5.3.1997, lk 7) ja Euroopa Parlamendi 9. aprilli 1997. aasta otsus (EÜT C 132, 28.4.1997).

4 EÜT L 237, 24.8.1991, lk 1. Direktiivi on viimati muudetud direktiiviga 96/47/EÜ (EÜT L 235, 17.9.1996, lk 1).

5 EÜT L 225, 10.8.1992, lk 72. Direktiivi on muudetud 1994. aasta ühinemisaktiga.